Marakanos stadionas
Marakanos stadionas (portug. Estádio do Maracanã) – pagrindinis Brazilijos Rio de Žaneiro miesto stadionas. Stadionas priklauso Rio de Žaneiro valstijai, o pavadinimas duotas nuo miesto rajono, kuriame stadionas stovi, pavadinimo. Stadionas buvo atidarytas specialiai IV pasaulio futbolo čempionatui 1950 m. Jame vyko čempionato finalas, kuriame Braziliją rezultatu 2-1 nugalėjo Urugvajus. Nuo to laiko stadionu dažniausiai naudojasi pagrindinės miesto futbolo komandos Botafogo de Futebol e Regatas, Fluminense Football Club, Club de Regatas Vasco da Gama ir Clube de Regatas do Flamengo. Taip pat jame vyksta svarbiausi kultūriniai ir kiti sporto renginiai. Renovacija baigta 2013 m.